ANC se Twitter-veldtog boemerangDie ANC het in reaksie op die DA se buitelug advertensieborde, “E-tolls proudly brought to you by the ANC” ŉ Twitter-veldtog van stapel gestuur in ŉ poging om te spog met die “goeie dinge” wat die party al gedoen het, maar moet nou op sy neus kyk nadat dié poging geboemerang het. Die veldtog het vinnig in ŉ sirkus ontaard toe gebruikers met die veldtog se hutssleutel, #ProudlyBroughtByANC, die spot begin dryf het met die regerende party. Dié hutssleutel was een van die gewildstes vir die dag. Hier is ŉ paar van die gewildste twiets: @EricJWest2h: “ŉ Geldeenheid wat die swakste presteer van al die “ontluikende” markte! #ProudlyBroughtByANC” @DrBrack: “Min dinge beskryf ‘onselfsugtige struggle’ soos ŉ afkap-Mercedes Benz. #ProudlyBroughtByANC.“ @Sentletse: “Suid-Afrika is onder die Afrika-lande met middelmatige menslike ontwikkeling, selfs laer as disfunksionele Libië. #ProudlyBroughtByANC” @jjonker42: “Die e-tolstelsel gaan lei tot inflasie, werksverliese, hoër rentekoerse, armoede en hopelik ŉ verandering in die regering.#ProudlyBroughtByANC” Selfs ŉ gekskeerprofiel van die voormalige Springbok-afrigter, Peter de Villiers, skerts: “Ek as die beste breier ooit! #ProudlyBroughtByANC” Nuwe twiets met dié hutssleutel stroom steeds in, maar ondanks die negatiewe reaksie, het die ANC Woensdag gesê hulle is tevrede met veldtog. “Mense wat gelukkig is met dit wat die party tot dusver gedoen het, twiet oor die sukses,” het Khusela Sangoni-Khawe, die ANC-jeugliga se woordvoerder, aan SAPA gesê. “Dit is te verstane dat daar ook mense is wat ongelukkig is, maar ons glo die veldtog is ŉ sukses.” Kort ná Sangoni-Khawe se uitlating, is dit gevolg deur ŉ twiet van ‏@HumanIPO18m wat sê: “ŉ ANC wat tevrede is met ŉ Twitter-veldtog ondanks negatiewe kommentaar. #ProudlyBroughtByANC” Twiets oor “#ProudlyBroughtByANC”